钦定古今图书集成/理学汇编/文学典/第080卷 > 熊克
## 钦定古今图书集成/理学汇编/文学典/第080卷 > 熊克

按《宋史文苑传》：“克字子复，建宁建阳人，御史大夫博
之后。将生，有翠羽雀翔卧内，克幼而翘秀。既长，好学，
善属文，郡博士胡宪器之曰：‘子学老于年，他日当以
文章显’。绍兴中进士第，知绍兴府诸暨县。越帅课赋
颇急，诸邑率督趣以应，克曰：‘宁吾获罪，不忍困吾民’。
他日，府遣幕僚阅视，有亡，时方不雨，克对之泣曰：‘此
催租时耶’！”部使者芮𬊤行县至其境，谓克曰：“曩知子
文墨而已，今乃见古循吏。”为表荐之。入为提辖文思
院。尝以文献曾觌，觌持白于孝宗，喜之，内出御笔，除
直学士院。宰相赵雄甚异之，因奏曰：“翰院清选，熊克
小臣，不由论荐而得，无以服众论。请自朝廷召试，然
后用之。”上曰：“善。”乃以为校书郎，累迁学士院权直。上
御选德殿，召谕曰：“卿制诰甚工，且有体，自此燕闲可
论治道。”克自以见知于上，数有论奏。尝言：“金人虽讲
和，而不能保于他日。今宜以和为守，以守为攻，当和
好之时，为备守之计，彼不能禁，吾不为也。边备既实，
金人万一猖獗，必不得志于我，退而乘我，曲不在我
矣。且今日之守，莫重淮东。金犯淮西，负粮自随，其势
必难；若犯淮东，清河粮船直下易耳。然则守淮之策，
以垦田修堰教民兵为先；援淮东之策，莫若即江阴
建水军，缓急可相应。然骤立一军，虑敌生疑，当托以
海道商贾之冲，多敓攘，置一巡检警督之，自此岁增
兵，不出十年，隐然一军矣。中兴之际，不患兵不可用，
而患将权难收。今日之弊，不患将不可驭，而患军情
易动。往时诸大将拊士卒如家人，自罢诸将兵权，御
前主帅更徙不常，凡军中莞榷之利，所以养士卒者，
今皆转而为包苴矣，又脧其馀以佐之，得无怨乎？宜
严戒将帅，毋纵掊削。”帝嘉其有志。召草《明堂赦书》。克
言：二浙荐饥，蝗且起，赦文不宜饰词。帝嘉其识体。除
起居郎兼直学士院。以言者出知台州，奉祠。克博闻
强记，自少至老，著述外无他嗜。尤淹习宋朝典故，有
问者酬对如响。家素俭约，虽贵不改。旧所居卑陋，门
不容辙，虽部使者、郡守至，必降车乃入。尝爱临川童
子王克勤之才，将妻以女而乏资遣，会草制，获赐金，
遂以归之，人称其清介。卒，年七十三。